**Á fimmtudegi 6. febrúar hittust félagskonur Gammadeildar með nokkrum gestum úr öðrum deildum í Setbergsskóla í Hafnarfirði.**

María Pálmadóttir formaður og skólastjóri Setbergsskóla bauð konur velkomnar og setti fundinn með því að tendra á kertunum þremur.

Edda tók manntal og voru 20 félagskonur mættar, auk 8 gesta:

*Edda Pétursdóttir, Fríða Bjarney Jónsdóttir, Gerður G. Óskarsdóttir, Hanna Halldóra Leifsdóttir, Hertha W. Jónsdóttir, Hrefna Sigurjónsdóttir, Hrefna Þórarinsdóttir, Ingibjörg Einarsdóttir, Ingibjörg Jóhannsdóttir, Ingibjörg Jónasdóttir, Jóhanna Einarsdóttir, Kristín Bjarnadóttir, Kristrún Ísaksdóttir, Margrét Jónsdóttir, María Pálmadóttir, Pálína Jónsdóttir, Ragnheiður Stefánsdóttir, Renata Emilsson Peskova, Sigrún Aðalbjarnardóttir og Soffía Sveinsdóttir.*

Gestirnir sex komu úr fimm deildum:

*Sigurborg Kristjánsdóttir Lambadeild, Marsibil Ólafsdóttir Kappadeild, Bryndís Guðmundsdóttir Etadeild. Ingibjörg Þorleifsdóttir Epsilondeild, Anna Konráðsdóttir, Elísabet Jóhannesdóttir og Guðlaug Sverrisdóttir Deltadeild og utan deildar Jenný Ingudóttir.*

Í fjarveru Hildar ritara las undirrituð fundargerð síðasta fundar og var hún samþykkt.

**Hertha** las markmið samtakanna á undan orðum til umhugsunar sem **Jóhanna Einarsdóttir** flutti um nýjar áskoranir í skólakerfinu. Þar ber hæst hröð aukning innflytjenda sem nemur um þessar mundir 14% leikskólabarna og 11% grunnskólabarna. Staða aðstandanda þessara barna oft verri, oftar í leiguhúsnæði, í lægri launuðum störfum og ofmenntaðir fyrir þau störf sem þeir stunda. Jóhanna starfar á vegum Menntamálaráðuneytisins í starfshópi um stefnumótavinnu í málaflokknum. Í greiningu á stöðunni kemur í ljós að börnum innflytjenda vegnar ver, líður ver, eru einangruð, koma ver út úr prófum, t.a.m. PISA og er munurinn meiri hér en í löndum sem við berum okkur saman við. Kennurum finnst þeir illa í stakk búnir að sinna þessum börnum.

Hópurinn hefur margbreytilegan menningarlegan bakgrunn, gæta þarf að því að börnin einangrist ekki, brýnt að þau viðhaldi eigin tungumáli ásamt því að læra íslensku.

Mikilvægt að veita stuðning til að aðlagast samfélaginu en jafnframt að samfélagið og skólinn aðlagist þeim.

Jóhanna sagði að aðgerðir og tillögur séu farnar af stað til sérfræðinga á ákveðnum sviðum, m.a. til að efla fjölmenningarlegt skólastarf því það komi öllum til góða og taki mið af styrkleikum barnanna. Byrja þarf strax í leikskóla og að efla frístundina og félagsstarfið. Stefnan er að börnin nái að ljúka framhaldsskóla, til þess þarf markvissa íslenskukennslu og styrkingu móðurmáls og þar með sjálfsmynd, ef vel tekst til mun það auðga okkar samfélag.

**Auður Anna Magnúsdóttir framkvæmdastjóri Landsverndar** flutti fyrirlestur sem bar yfirskriftina: ,,Hin mörgu andlit loftslagsbreytinga“. Hún er með doktorspróf í lífefnafræði og hefur starfað að umhverfismálum frá unglingsárum.

Landvernd er stofnað 1965 og eru frjáls félagasamtök, félagsmenn eru 5900 í 40 aðildarfélögum og 180 skólar í verkefninu á grænni grein. Starfið tengist heimsmarkmiðum, m.a. menntun fyrir alla, ábyrg neysla og framleiðsla, aðgerðir í loftslagsmálum, líf í vatni og líf á landi. Áherslur í starfinu eru verndun íslenskrar náttúru, stuðla að sjálfbæru samfélagi, umhverfisfræðsla og loftslagsmál.

Amboðin eru aðallega að taka þátt í opinberri ákvarðanatöku, sinna almannatengslum og samstarfi við menntastofnanir. Staðreynd að því meira sem fólk er þátttakendur í ferlum verða ákvarðanir betri.

Hún ræddi um sjálfbæra þróun, þ.e. þróun sem fullnægir þörfum samtíðarinnar án þess að skerða möguleika komandi kynslóða til að fullnægja sínum þörfum. Og vitnaði í Heiðu heiðarbónda sem segir að við séum umsjónarmenn auðlindanna en ekki eigendur þeirra. Loftslagsmálin eru í brennidepli og afleiðingar: öfgaveður, breytingar í lífríki s.s. útdauði tegunda og samfélagslegar breytingar sem hefur fyrst áhrif á viðkvæmustu hópana. Heilsufar, styrjaldir og í kjölfarið flóttamannastraumur. Styrjöldum fylgir uppskerubrestur og fæðuskortur og er sýnt í nýlegum rannsóknum að ,,arabíska vorið“ megi rekja til loftslagsbreytinga. Að lokum ræddi hún tengsl milli loftslagsbreytinga og hverfandi tungumála heimsins og minni menningarfjölbreytni.

Í umræðum eftir erindi Auðar sagði Fríða Bjarney frá athyglisverðri sýningu í Vancouver í Kanada þar sem náttúrumyndum og tungumáli var tvinnað saman og inntakið að málið sé málsvari jarðarinnar ef það glatast þá er voðinn vís.

María formaður þakkaði Auði Önnu fyrir með rós andríkis og sköpunargáfu áður en haldið var upp á kennarastofu til að ræða saman og njóta veitinga.

Áður en formaður sleit fundi með því að slökkva á kertunum þremur las Ingibjörg Einarsd. ljóð eftir Þórdísi Gísladóttur sem átti vel við og heitir *Til umhugsunar*. Þorraþræll Fjallaskáldsins sunginn hárri raust og þar með héldu félagskonur og gestir þeirra heim á leið.

Fundargerð ritaði

Edda Pétursdóttir